Sanef sleep EFF gelykheidshof toeDie EFF-leier, Julius Malema. Foto: ANA Die Suid-Afrikaanse Nasionale Redakteursforum (Sanef) het ŉ klagte by die gelykheidshof teen die EFF ingedien omdat dié party na bewering joernaliste probeer bangpraat en dreig. “Sanef het die hof genader ter verdediging van mediavryheid en om beskerming te verkry vir joernaliste teen volgehoue intimidering en dreigemente teenoor verslaggewers deur die EFF-leier, Julius Malema, en sy ondersteuners,” sê die forum in ŉ verklaring. “Ons het nie die besluit om regsaksie teen die EFF in te stel ligtelik geneem nie. Ons glo aan die Suid-Afrikaanse manier van geskille om ŉ tafel besleg, maar Sanef kon nie daarin slaag om ŉ vergadering met … Malema en ander EFF-leiers te belê oor hul uitlatings wat ons as blatante haatspraak beskou nie.” Sanef sê al het die party die laaste ruk ingewillig om met verskeie private maatskappye te beraadslaag, weier die EFF om voor die algemene verkiesing, wat na verwagting in Mei gehou sal word, met Sanef te praat. “Dit het ons gedwing om die hof te nader.” Volgens Sanef is dit veral vroueverslaggewers wat deurloop onder die EFF se “stortvloed” beledigings. “Joernaliste wat krities oor die EFF berig, is ‘h***e’, ‘hekse’ en ‘t**e’ genoem en beroep is op stoere EFF-ondersteuners gedoen om hulle te verkrag en aan te val,” sê Sanef. Die partyleierskap se swye oor die magdom haatdraende uitlatings is oorverdowend. “Party van die mense wat voorgee dat hulle EFF-ondersteuners is, het gedreig om joernaliste se woonadresse in die hande te kry. EFF-ondersteuners doen ook beroepe om sekere verslaggewers om die lewe te bring. Die partyleierskap se swye oor die magdom haatdraende uitlatings is oorverdowend.” Malema het verlede maand buite die Brooklyn-polisiestasie in Pretoria aan ondersteuners gesê sy party sal joernaliste voortaan monitor om seker te maak joernaliste van sekere mediahuise woon nie geleenthede van die EFF by nie. Hy het die Sunday Times en sy verslaggewers gewaarsku om nie EFF-geleenthede by te woon nie.